ለሕዝብ ማመላለሻነት የተመደቡት አውቶቡሶች ለሳተላይት ከተሞችም አገልግሎት እንዲሰጡ ነዋሪዎች ጠየቁ፡፡
ባሕር ዳር፡ ግንቦት 18/2012 ዓ.ም (አብመድ) በባሕር ዳር ከተማ አስተዳደር ለሕዝብ ማመላለሻነት የተመደቡ አውቶብሶች ቢመደቡላቸው ራሳቸውን ከወረርሽኙ ለመከላከል እንደሚያግዛቸው የሳተላይት ከተሞች ነዋሪዎች ጠይቀዋል፡፡በከተማ አስተዳደሩ ለሕዝብ ማመላለሻ በተመደቡ አውቶቡሶች ተጠቃሚ አለመሆናቸውን በባሕር ዳር ከተማ አስተዳድር የሳተላይት ከተሞች ነዋሪዎች ተናግረዋል፡፡ አስተያዬታቸውን ለአብመድ የተናገሩ የከተማው ዙሪያ አካባቢ ነዋሪዎች አውቶቡሶቹ ተደራሽ አልሆኑላቸውም፡፡ በተለይ በጭስ ዓባይ ሳተላይት ከተማ አገልግሎት እየሰጡ የሚገኙት የግል የሕዝብ ማመላለሻዎች ደረጃቸውን የጠበቁ ባለመሆናቸው ለእንግልት እየተዳረጉ እንደሆነም ነዋሪዎች ተናግረዋበባሕር ዳር ከተማ አስተዳደር ትራንስፖርት ጽሕፈት ቤት ኃላፊ ጋሻው አለኸኝ ከአዋጁ በፊት ከታሪፍ በላይ ማስከፈል እና ከተፈቀደው በላይ መጫን ችግሮች እንደነበሩ፣ ከአዋጁ በኋላ በተደረገ ክትትል ግን ችግሮች መቀነሳቸውን ተናግረዋል፡፡ ከትራፊክ ፖሊስ ጋር በመሆን ክትትል እየተደረገ መሆኑንም አቶ ጋሻው አስታውቀዋል፡፡ የሕዝብ ማመላለሻ አውቶቡሶችም በሳተላይት ከተሞች አገልግሎት እንዲሰጡ ለከተማ አስተዳደሩ አገልግሎት ጽሕፈት ቤት ጥያቄው መቅረቡን ነው የተናገሩት፡፡የባሕር ዳር ከተማ አስተዳድር አገልግሎት ጽሕፈት ቤት ተወካይ ኃላፊ መንግሥቱ ዘላለም ደግሞ በኮሮና ወረርሽኝ ምክንያት የተሽከርካሪዎች የመጫን አቅም 50 በመቶ በመቀነሱ እና የተገልጋዮችና የተሸከርካሪዎች ቁጥር ባለመመጣጠኑ በሳተላይት ከተሞች አገልግሎቱን ለመስጠት አለመቻሉን አስታውቀዋል፡፡ ችግሩንም ለመፍታትም በከተማ አስተዳደሩ አገልግሎት አሰጣጥ ጽሕፈት ቤት ሥር የነበረውን የአውቶብስ አገልግሎት ራሱን ችሎ “የባሕር ዳር ከተማ አስተዳድር የሕዝብ ትራንስፖርት ኢንተርፕራይዝ ድርጅት” በሚል ስያሜ እንዲቋቋም መደረጉን አስታውቀዋል፡፡ከአንድ ወር በኋላ ሥራ እንደሚጀምርም አቶ መንግሥቱ ገልጸዋል፡፡ ኢንተርፕራይዙ ወደ ሥራ ሲገባ የሕዝብ ማመላለሻ አውቶብሶች እንዲጨመሩ እና ባለሀብቶችም ወደ ዘርፉ ገብተው በተመጣጣኝ ዋጋ አገልግሎት እንዲሰጡ ጥያቄው መቅረቡን ተወካይ ኃላፊው ገልጸዋል፡፡ በባሕርዳር ከተማ አስተዳደር በዚህ ወቅት 12 አውቶብሶች ለዝቅተኛ የኅብረተሰብ ክፍሎች እና ለመንግሥት ሠራተኞች በተመጣጣኝ ዋጋ አገልግሎት እየሰጡ ይገኛሉ፡፡ዘጋቢ፡- ዳግማዊ ተሰራ